Diari Oficial de la Generalitat Valenciana


Sumari del DOGV 3108, del 27-10-1997 (1997/11727)

ORDRE de 20 d'octubre de 1997, de la Conselleria de Benestar Social, per la qual es convoquen ajudes econòmiques a guarderies i escoles infantils de la Comunitat Valenciana, que amplien l'oferta de places simultàniament a la creació de llocs de treball per a dones.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3108

Data del DOGV
:   27-10-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/11263


Data del document
:   20-10-1997

Organisme emissor
:   Conselleria de Benestar Social

Tipus de document
:   Ordre

3598 ORDRE de 20 d'octubre de 1997, de la Conselleria de Benestar Social, per la qual es convoquen ajudes econòmiques a guarderies i escoles infantils de la Comunitat Valenciana, que amplien l'oferta de places simultàniament a la creació de llocs de treball per a dones. [97/X11038]
  
Preàmbul
  
A la Comunitat Valenciana la taxa de desocupació registrada en les dones és força major que la dels homes, entre altres raons, per les càrregues familiars d'aquest col·lectiu.
  
Són moltes les dones que no poden optar a un lloc de treball per tenir a càrrec l'atenció dels fills. Aquesta situació s'agreuja en el cas de famílies monoparentals, amb nivells de renda baixos, on la mare no pot deixar els fills durant la jornada laboral en una guarderia o escola d'educació infantil, ja que de vegades, el cost del servei és massa elevat i no poden pagar-lo.
  
A més en famílies on treballen els dos cònjuges, les dones continuen duent les tasques relacionades amb la vida privada, és a dir, continuen fent-se càrrec de l'atenció del fills, cosa que provoca en les dones la impossibilitat d'oferir la disponibilitat total que molts llocs de treball necessiten i que es troben en una situació precària en el mercat laboral.
  
En aquest context la Conselleria de Benestar Social va presentar, en el marc del Programa Europeu de Cooperació Interregional i d'Innovació Econòmica de l'article 10 del Reglament del Fons Europeu de Desenvolupament Regional (FEDER), el projecte anomenat "Guarderies infantils per a dones treballadores", i que va ser aprovat mitjançant comunicació de la Comissió Europea, Direcció General XVI, Política Regional i Cohesió, amb data 27 de gener de 1997, amb el número de referència FEDER núm. 96 11 29 9430GS, a fi d'ampliar l'oferta de places en les guarderies i centres infantils a baix cost, i simultàniament apujar el nivell d'ocupació fomentant la creació de llocs de treball per a dones en les guarderies i escoles d'educació infantil.
  
Per això, i fent ús de les facultats que em confereix l'article 35 de la Llei 5/1983, de 30 de desembre, del Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
La Conselleria de Benestar Social estableix mitjançant aquesta ordre un programa d'ajudes a les guarderies i escoles infantils de la Comunitat Valenciana, l'objectiu de la qual és ampliar el nombre de places en aquests centres amb preus subvencionats per a l'ensenyament, per facilitar d'aquesta manera a les dones l'accés a aquests serveis, i també elevar el nivell d'ocupació amb la creació de llocs de treball per a dones en les guarderies i escoles d'educació infantil.
  
Article 2. Dotació pressupostària
  
L'import global per a la totalitat de les ajudes que conté aquesta ordre és de 43.252.306 de pessetes, que aniran a càrrec de la línia 010.869.97 del programa pressupostari 323.10 del vigent pressupost de despeses de la Generalitat Valenciana per a 1997.
  
Article 3. Destinataris
  
Seran destinataris directes d'aquestes ajudes les guarderies i escoles d'educació infantil de la Comunitat Valenciana que tinguen l'autorització administrativa d'obertura i funcionament que correspon, que contracten dones simultàniament a la creació de 15 noves places escolars per cada nova contractació, a un preu inferior, almenys en un 30% del preus del servei d'ensenyament, amb exclusió d'altres serveis complementaris, vigents per als centres.
  
Article 4. Requisits dels contractadors beneficiats
  
1. Persones físiques o jurídiques donades d'alta en l'Impost d'Activitats Econòmiques en l'epígraf que correspon a guarderies i / o escoles d'educació infantil.
  
2. Ser inscrites com a persones físiques o jurídiques que contracten en els règims de la Seguretat Social , o tenir concedit pels organismes competents ajornament o qualsevol benefici de caràcter fiscal o social.
  
3. Acreditar que està al corrent de les obligacions fiscals i de la Seguretat Social, o tenir concedit pels organismes competents l'ajornament o qualsevol benefici de caràcter fiscal o social en la data d'acabament del termini de presentació de sol·licituds.
  
4. No haver amortitzat llocs de treball en l'any immediat anterior a la/les contractació/ons acollides en aquesta ordre per les raons següents:
  
a) Expedient de regulació d'ocupació, excepte per causa de força major
  
b) Acomiadament declarat nul o improcedent per sentència ferma
  
c) Conciliació administrativa o judicial
  
5. Si l'entitat que sol·licita és una societat anònima laboral o cooperativa de treball associat, no ha d'haver-se reduït el nombre de socis treballadors en l'any immediat anterior.
  
Article 5. Requisits de les persones treballadores objecte de la contractació
  
Les treballadores que són contractades a fi d'acollir-se a aquesta ordre, han de reunir els requisits següents:
  
1. Trobar-se en situació legal de desocupació d'acord amb la legislació vigent, amb la inscripció en l'Oficina de Desocupació de l'INEM o en el Servei Valencià d'Ocupació s'acreditarà aquesta situació, amb caràcter previ a la data del contracte.
  
2. Les treballadores no podran incórrer en les següents situacions respecte la persona que contracta i que sol·licita:
  
a) Ser soci o membre del Consell d'Administració o òrgan que faça les funcions en les entitats sol·licitants de caràcter de societat mercantil o cooperatiu.
  
b) Pertànyer als òrgans de representació i / o direcció en les institucions i entitats sense ànim de lucre que sol·liciten.
  
c) Tenir relació conjugal o familiar per consanguinitat o afinitat fins el 2n grau inclusivament, amb la persona que contracta o amb les persones que ocupen llocs d'alta direcció, si són entitats o persones jurídics que sol·liciten.
  
d) Haver tingut una relació laboral per compte d'un altre amb la persona o l'entitat que contracta, en l'any immediat anterior a la contractació, sota qualsevol modalitat de contracte laboral.
  
Article 6. Quantia de les ajudes
  
La quantia de l'ajuda, es fixa per a l'exercici de 1997, en 2.000.000 de pessetes per contracte temporal que ha d'acomplir la normativa laboral vigent i presente una durada mínima de dos anys i a jornada completa.
  
Article 7. Obligacions dels / de les contractadors / res
  
1. Contracte temporal, regulat en la normativa laboral vigent, amb una durada mínima de dos anys i a jornada completa d'una dona desocupada.
  
2. Creació de 15 noves places escolars, a un preu inferior, almenys, en un 30% dels preus en vigor en la guarderia o escola d'educació infantil que sol·licita la subvenció.
  
3. Les 15 noves places s'adreçaran a famílies, la renda per unitat familiar, no siga superior a 3.500.000 pessetes brutes, amb la següent preferència per a la seua selecció:
  
3.1 En primer lloc, les famílies monoparentals el cap de família de la qual treballa a jornada completa.
  
3.2 En segon lloc, famílies que els dos membres treballen, amb dos o més fills, sempre que l'edat del fill major no supere els 10 anys.
  
4. Ajustar-se al calendari laboral que cada anys aproven les direccions territorials de la Conselleria d'Ocupació, Indústria i comerç.
  
5. Facilitar les dades i la informació, en qüestions relacionades amb les subvencions concedides, que demane la Conselleria de Benestar Social o el personal que designe per a aquesta tasca, i també comunicar-li les incidències o variacions produïdes en relació a aquestes.
  
Article 8. Obligacions de les treballadores
  
Les treballadores no són destinatàries directes de les subvencions, en el que fa referència al programa, les treballadores únicament tindran l'obligació de facilitar, quan els òrgans competents de la Conselleria de Benestar Social els demane, informació sobre el lloc de treball que ocupen en la mesura que estiga subvencionat a l'empara d'aquesta convocatòria.
  
Article 9. Sol·licituds, documentació i termini
  
1. El termini de presentació de les sol·licituds serà de 15 dies naturals comptadors des de l'endemà de la publicació d'aquesta ordre.
  
2. Les sol·licituds de subvenció que seran redactades segons el model que s'especifica en l'annex, s'han de presentar amb la següent documentació:
  
a) Número d'identificació fiscal (NIF), si el sol·licitant és una persona física o el codi d'identificació fiscal (CIF), si és una persona jurídica i, també, les dades fiscals del representant legal de l'entitat que sol·licita.
  
b) Acreditació de la personalitat jurídica, si s'esdevé, que el sol·licitant no és una persona física. També de la representació que en té la persona que signa la sol·licitud.
  
c) Acreditació de l'autorització administrativa que correspon per a l'obertura i funcionament com a guarderia, centre assimilable o escola d'educació infantil.
  
d) Llista nominal del personal del centre d'educació infantil, en la data de la presentació de la sol·licitud, junt a la llista s'afegiran els documents TC2, de l'any immediatament anterior a la publicació d'aquesta ordre en el Diari Oficial de la Generalitat Valenciana.
  
e) Declaració responsable per la qual la persona que sol·licita la subvenció es compromet a crear llocs de treball o lloc de treball per als quals sol·licita la subvenció i contractar a la treballadora o a les treballadores en un termini màxim de treinta dies naturals des de la notificació de la concessió de la subvenció i acreditar aquest punt davant de la Conselleria de Benestar Social, dins dels deu dies naturals següents al registre del contracte en l'Oficina d'Ocupació.
  
f) Declaració responsable per la qual la persona que sol·licita la subvenció es compromet a verificar l'ampliació de places proporcionals al nombre de llocs de treball que crearà, en el termini màxim de seixanta dies naturals des de la notificació de la concessió de la subvenció i acreditar aquest punt davant de la Conselleria de Benestar Social.
  
g) Còpia validada dels documents que acrediten el compliment dels punts esmentats en l'article 4 i 5 d'aquesta ordre.
  
h) Junt a la sol·licitud es presentarà un certificat de l'entitat bancària en què constarà el número del compte i el titular, que ha de coincidir amb el beneficiari de la subvenció.
  
i) Acreditar, abans que finalitze el termini de presentació de les sol·licituds previstes en aquesta convocatòria trobar-se al corrent de les obligacions tributàries i amb la Seguretat Social, segons el que estableix l'Ordre de 30 de maig de 1996, de la Conselleria d'Economia i Hisenda, que fa referència als articles 7, 8 i 9 del Reial Decret 390/1996, sobre les obligacions concretes i a la forma en què cal fer l'acreditació. En els supòsits en què, d'acord amb el que estableix l'article 9.3 de l'esmentat reial decret, siga admissible la simple aportació de les sol·licituds de certificats, entès sense perjudici de l'obligació dels beneficiaris de presentar els corresponents certificats.
  
De tots els documents que es presenten fotocòpies caldrà presentar l'original per a acarar.
  
3. Les instàncies podran ser presentades en la seu de la Direcció General de la Dona: c/ de Náquera, 9, de València; c/ de García Andreu, 12, d'Alacant; c/ d'Ensenyament, 10, de Castelló de la Plana. I en tots els centres d'informació de l'Oficina d'Informació, Iniciatives i Reclamacions de la Generalitat Valenciana o en qualsevol del mitjans que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Si la sol·licitud no reuneix els requisits i documents assenyalats en aquesta base, se citarà a la persona interessada perquè en el termini de 10 dies, esmene l'errada o adjunte els documents preceptius, amb indicació que si no es fa, es tindrà per desistit de la petició, d'acord amb el que estableix l'article 7.1, en relació amb l'article 76.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 10. Criteris de baremació
  
1. L'adjudicació de les ajudes convocades mitjançant aquesta ordre es realitzarà d'acord amb el procediment que s'hi estableix, una vegada comprovat que reuneixen tots els requisits exigits, atenent el barem següent:
  
a) Guarderies o escoles infantils situades en barris perifèrics de municipis superiors a cinquanta mil habitants: fins 3 punts.
  
b) Guarderies o escoles infantils situades en zones rurals: fins 2 punts
  
c) Guarderies o escoles infantils en què més del 50% de les places que existeixen en la data de la sol·licitud es dediquen a xiquets o xiquetes de 0 a 2 anys: fins 2 punts
  
d) Guarderies o escoles infantils gestionades sota les fórmules de cooperativa o que adopten la forma de societat anònima laboral: 2 punts
  
2. En cap cas l'import de les ajudes es pot prorratejar-se
  
Article 11. Competència, resolucions i recursos
  
Una vegada rebudes les sol·licituds la Direcció General de la Dona de la Conselleria de Benestar Social, instruirà el corresponent expedient. Si la documentació aportada a l'expedient estiga incompleta o incorrecta, es farà el que disposa el número 4 de l'article 9.
  
La competència per a resoldre és de la Conselleria de Benestar Social, que dictarà la resolució pertinent en el termini màxim de 10 dies naturals, comptadors des de l'endemà (primer dia hàbil) de la data d'acabament del termini de presentació de sol·licituds. Transcorregut aquest termini sense resolució expressa s'entendrà denegada la sol·licitud presentada. En aquest supòsit, i per a la seua eficàcia, les persones interessades han d'acreditar l'actuació presumpta mitjançant certificat emès per l'òrgan competent per resoldre.
  
La concessió o la denegació de les subvenció o ajudes es notificarà individualment a cada una de les persones sol·licitants, segons el que disposa l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Aquesta resolució esgota la via administrativa i contra la qual es pot interposar recurs contenciós administratiu davant del Tribunal Superior de Justícia de la Comunitat Valenciana en el termini de 2 mesos comptadors des de la notificació.
  
Article 12. Pagament i justificació
  
El pagament de les subvencions concedides d'acord amb l'article precedent es farà d'una sola vegada en el moment de presentar la documentació acreditativa dels punts a què fa referència l'article 9, apartat 2 lletres e) i f), a més dels següents document:
  
a) Còpia del contracte de la/de les treballadora/res visats per l'oficina d'ocupació corresponent.
  
b) DNI i acreditació prèvia de desocupació de la/de les treballadora/res contractada/des.
  
c) Alta de les treballadores o treballadora contractada en el règim general de la Seguretat Social.
  
d) Llista de noms dels nous alumnes admesos, amb la diferenciació per edats, i a la unitat a què s'adscriuen i nombre d'alumnat total per unitat.
  
e) Còpia de la declaració del IRPF, presentada per a la selecció dels nous alumnes que ocupen places escolars subvencionades per aquesta ordre.
  
f) Còpia validada dels rebuts expedits per la guarderia o escola infantil pels serveis d'ensenyament prestats als nous alumnes admesos a l'empara d'aquesta ordre, en els quals ha de figurar, a més del preu aplicat als alumnes subvencionats, el preu vigent per al centre i la realització del descompte mínim que estableix l'article 3 d'aquest ordre.
  
Igualment s'aportarà la documentació acreditativa del compliment per part dels sol·licitants de la resta obligacions a què fan referència els articles 7 i 8 d'aquesta ordre.
  
Fetes les comprovacions oportunes es farà el pagament d'una sola vegada, amb la prevenció a la persona beneficiada d'observar clarament el compliment de les obligacions que assumeix en percebre els fons de caràcter públic.
  
El termini per justificar els punts a què fan referència els paràgrafs anteriors expirarà el dia 1 de desembre de l'any en curs.
  
Article 13. Revisió dels expedients
  
Procedirà deixar sense efectes total o parcial la concessió de la subvenció, i si s'esdevé, el reintegrament, de les quantitats percebudes incorrectament per la persona beneficiada, amb l'abonament de l'interès de demora des del moment del pagament de la subvenció, d'acord amb el que estableix l'article 47.9 del Text Refós de la Llei d'Hisenda Pública de la Generalitat Valenciana, en els casos següents:
  
a) Incompliment de l'obligació de justificació
  
b) Obtenir la subvenció sense reunir-ne les condicions necessàries.
  
c) Incompliment de les condicions imposades amb motiu de la concessió de la subvenció.
  
d) Incompliment de la finalitat per a la qual va ser concedida la subvenció.
  
La resolució de revocació total o parcial de subvenció necessitarà per a adoptar-la l'obertura de l'expedient, del qual es donarà audiència a les persones interessades, sent l'òrgan competent el mateix que va dictar la resolució controvertida.
  
Si procedeix exigir el reintegrament total o parcial de la subvenció, s'haurà de produir en el termini dels 15 dies següents a la notificació de la resolució.
  
Falsejar o amagar les dades i els documents, en quant afecte substancialment a la concessió i lliurament dels fons públics, donarà lloc, a més a la deducció de responsabilitats en l'ordenament jurisdiccional que cal.
  
Qualsevol alteració de les condicions que han estat tingudes en compte per a concedir la subvenció, i en qualsevol cas obtenir subvencions o ajudes atorgades per altres administracions o ens públics o privats, pot donar lloc a la modificació de la resolució de concessió, procedirà el reintegrament de l'excés obtingut sobre el cost de l'activitat desplegada en el supòsit que la subvenció principal siga de la Generalitat Valenciana i les aportacions alienes a l'associació superen el cost total de l'activitat que cal desplegar.
  
Article 14. Control, avaluació i seguiment
  
La Conselleria de Benestar Social a través de la Direcció General de la Dona, tindrà les funcions de control i seguiment de les subvencions concedides.
  
En qualsevol moment la Direcció General de la Dona pot requerir la guarderia o escola infantil, beneficiada de la subvenciono, la documentació que permetrà comprovar el correcte compliment de les obligacions contretes en el moment de rebre la subvenció.
  
Article 15. Publicitat
  
A l'efecte de difondre i de promocionar públicament les places escolars subvencionades per aquesta ordre, les beneficiades han d'indicar en la publicitat de la guarderia o escola d'educació infantil l'oferta de places subvencionades mitjançant el finançament conjunt de la Conselleria de Benestar Social, a través de la Direcció General de la Dona i el Fons Europeu de Desenvolupament Regional (FEDER).
  
DISPOSICIONS FINALS
  
Primera
  
S'autoritza a la Direcció General de la Dona perquè, en l'àmbit de les seues competències, adopte les mesures necessàries per al desplegament i execució d'aquesta ordre.
  
Segona
  
Aquesta ordre vigirà des de l'endemà de la publicació en el Diari Oficial de la Generalitat Valenciana.
  
València, 20 d'octubre de 1997
  
La consellera de Benestar Social,
  
MARCELA MIRÓ PÉREZ
  
Annex
  
Model de sol·licitud
  
El Sr. / La Sra. ..........., amb DNI / NIF ..........., que actua en nom propi o com a representant legal de la guarderia o escola d'educació infantil ............, amb domicili en ............, núm. ......, codi postal ........., localitat ........., CIF ..........................
  
Expose
  
A l'empara de l'Ordre de la Conselleria de Benestar Social amb data ................, per la qual es dicten les normes per a la concessió de subvencions a guarderies o escoles d'educació infantil de la Comunitat Valenciana; atès que acomplim els requisits exigits en l'ordre i adjuntant la documentació demanada,
  
Sol·licite
  
Es concedisca a la guarderia o escola d'educació infantil que represente la quantitat de ..................... pessetes, per la contractació de ................ treballadores i la creació de ............. places escolars, en els termes i en les condicions fixades en l'esmentada ordre.
  
.......... , .... d ......... de 1997
  
signatura de la persona que sol·licita
  
HONORABLE SRA. CONSELLERA DE BENESTAR SOCIAL
  
g) ALTRES ASSUMPTES
  
Conselleria d'Economia,
  
Hisenda i Administració Pública